ET Euroopa Liidu Teataja C 307/3

KOMISJONI ARVAMUS,

27. november 2008,

vastavalt Euroopa Parlamendi ja nõukogu direktiivi 98/37/EÜ artiklile 7 seoses keeluga, mille Ungari ametiasutused on kehtestanud kaubamärki POWER GT kandva nurklihvija suhtes MD-2007-138

(EMPs kohaldatav tekst)

(2008/C 307/02)

1. Ungari ametiasutuste teade

Direktiivi 98/37/EÜ (masinaid käsitlevate liikmesriikide õigusaktide ühtlustamise kohta) artikli 2 lõikes 1 on sätestatud, et liikmesriigid võtavad kõik vajalikud meetmed tagamaks, et direktiivi rakendusalasse kuuluvaid masinaid võib turule viia ja kasutusele võtta ainult siis, kui need nõuetekohase paigaldamise ja hooldamise ning ettenähtud otstarbel kasutamise korral ei ohusta inimeste ja mõningatel juhtudel koduloomade tervist ja ohutust ega kahjusta omandit.

Direktiivi artikli 7 lõikes 1 on sätestatud, et kui liikmesriik tuvastab, et CE-märgist kandvad masinad, mida kasutatakse ettenähtud otstarbel, kalduvad ohustama inimeste ja mõningatel juhtudel koduloomade või omandi ohutust, võtab ta kõik vajalikud meetmed, et sellised masinad turult kõrvaldada, nende turuleviimist, kasutuselevõtmist või kasutamist keelata või nende vaba liikumist piirata. Liikmesriik teatab komisjonile viivitamata kõikidest sellistest meetmetest ning põhjendab oma otsust.

23. juulil 2007 teatasid Ungari ametiasutused Euroopa Komisjonile meetmest, millega keelatakse viia turule kaubamärki POWER GT kandev PG-AG 0110-tüüpi käeshoitav elektriline nurklihvija. Seadet tootis Zheijang Wuyi Gongli Electric Machine Co., Ltd, Feng Huang Shan Industrial Zone, Dong Gan, Wuyi County, Zheijang 321201, Hiina Rahvavabariik ja turustas REMOND Hungary Kft., H-1211 Budapest, Déli út 15/A.

Vastavalt kõnealuse direktiivi artikli 7 lõikele 2 peab komisjon pärast asjaomaste pooltega konsulteerimist teatama, kas tema arvates on selline meede põhjendatud või mitte. Kui meede leitakse olevat põhjendatud, teatab komisjon sellest liikmesriikidele, et need saaksid vastavalt artikli 2 lõikes 1 sätestatud kohustustele võtta kõnealuste masinate suhtes kõik asjakohased meetmed.

2. Ungari ametiasutuste esitatud põhjendused

Ungari ametiasutuste kehtestatud keelu aluseks on asjaolu, et kõnealune nurklihvija ei vasta järgmistele direktiivi 98/37/EÜ I lisas sätestatud olulistele tervisekaitse- ja ohutusnõuetele (viidatud on ühtlustatud Euroopa standardile EN 50144-1:1998 — Käeshoitavate mootorajamiga elektritööriistade ohutus — Osa 1: Üldnõuded ja EN 50144-2-3:2002 — Käeshoitavate mootorajamiga elektritööriistade ohutus — Osa 2-3: Erinõuded lihvimismasinatele, ketaslihvijatele ja poleerimismasinatele).

1.5.1. Elektritoide ja 1.5.6 — Tuleoht

Seade on tuleohtlik kinnitamata sisemise juhtmestiku tõttu, mis võib põhjustada lühise.

1.7.3. Märgistus

Seadmele kantud tähised ei olnud piisavalt kulumiskindlad.

3. Komisjoni arvamus

15. novembril 2007 saatis komisjon kirja äriühingule REMOND Hungary Kft. ning palus kõnealusel äriühingul esitada oma tähelepanekud seoses Ungari ametiasutuste võetud meetmega.

Kuni tänaseni ei ole vastust saadud.

Euroopa Komisjonile antud toimikus oli REMOND Hungary Kft. 7. märtsi 2007. aasta kiri Ungari ametiasutustele, milles nad teatasid, et ei saa esitada kõnealuse nurklihvija kohta vastavustõendit, sest Hiina tootja ei ole seda saatnud. Seetõttu olid nad oma klientidele teatanud, et nurklihvija tuleb turult kõrvaldada ega suutnud selgitada, miks olid veel mõned nurklihvijad saadaval, kui Ungari ametiasutused olid meetme võtnud.

Komisjon on olemasolevate dokumentide põhjal jõudnud seisukohale, et Ungari ametiasutused on kindlaks teinud, et seade, mille kohta on rakendatud kitsendav meede, ei vasta eespool osutatud olulistele tervisekaitse- ja ohutusnõuetele. Loetletud mittevastavused võivad tõsiselt ohustada kõnealust seadet kasutavaid inimesi.

Seetõttu on komisjon pärast nõutava menetluse järgimist arvamusel, et Ungari ametiasutuste võetud meede on õigustatud.